Dosarul tragediei de la 2 Mai, care urma să se judece joi, 23 mai, ia o nouă turnură: judecătoarea de la Mangalia care i-a umilit pe părinți a fost înlăturată irevocabil din proces.
Cu două zile înainte de termenul pe fond, care se anunța ultimul în acest proces atât de contestat, marți, 21 mai, CSM a decis să aprobe transferul Ioanei Ancuța Popoviciu, de la Judecătoria Mangalia la Constanța, începând cu data de 1 iunie a.c.
În mod evident, termenul era prea scurt pentru ca judecătoarea să aibă timp să judece ultimul termen și să dea și pronunțarea în acest dosar, condiții în care, cel mai probabil, după data de 1 iunie procesul ar urma să fie repus pe rol și luat de la capăt.
Cererea de recuzare, depusă de familia lui Sebastian Olariu
Surpriza a venit abia după decizia CSM: tot marți, 21 mai, Judecătoria Mangalia a decis să admită cererea de recuzare a judecătoarei Ioana Ancuța Popovici, ce fusese depusă de familia lui Sebastian Olariu, unul dintre tinerii uciși cu mașina de Vlad Matei Pascu.
Cererea a fost depusă în urmă cu câteva zile, tocmai pentru că familia umilită de atâtea ori a făcut o ultimă încercare de a nu lăsa sentința la latitudinea judecătoarei care i-a revoltat prin gafele făcute în sala de judecată.
Decizia de marți a Judecătoriei Mangalia este definitivă, astfel încât la termenul din 23 mai dosarul va ajunge la un nou complet, care va judeca, din nou, acest caz.
La termenul din 23 mai umează să fie adus, pentru prima dată de când a început acest proces, și Vlad Matei Pascu.
De-a lungul procesului, judecătoarea Ancuța Ioana Popoviciu a fost recuzată, cercetată disciplinar, s-a încercat strămutarea procesului, s-a încercat suspendarea ei din profesie, chiar și judecătoarea a formulat cerere de abținere, însă abia acum a fost înlăturată din dosar.